Twee dood, 3 beseer toe voertuig rolArgieffoto: Netcare 911 Twee mense is dood en nog drie beseer nadat ŉ ligte voertuig Sondagoggend op die N6 buite Bloemfontein gerol het. Shawn Herbst, woordvoerder van Netcare 911, sê paramedici is om 11:57 na die ongelukstoneel ontbied. Daar het hulle die wrak van die voertuig aangetref nadat dit, met vyf insittendes binne, gerol het. “Twee mense wat tydens die ongeluk uit die voertuig geslinger is, is op die toneel dood verklaar,” sê Herbst. Die drie ander mense het geringe beserings opgedoen en is op die toneel behandel voordat hulle per ambulans na ŉ hospitaal gebring is. Volgens Herbst is die oorsaak van die ongeluk nie aan Netcare 911 bekend nie en sal dit deel van die polisie se ondersoek uitmaak.